YK:n kauppa- ja kehityskonferenssi Unctad varoittaa, että sotien ja Israelin taloussaarron riuduttama alue voi olla asuttavaksi kelpaamaton jo viiden vuoden kuluttua. Erittäin tiheästi asutun Gazan kaistan sosioekonomiset olosuhteet ovat Unctadin mukaan nyt heikoimmillaan sitten vuoden 1967.

Gazan kaistasta saattaa tulla asuttavaksi kelpaamaton vain viidessä vuodessa, YK:n kauppa- ja kehityskonferenssi Unctad sanoi tiistaina.

– Gazasta voisi tulla asuinkelvoton vuoteen 2020 mennessä, jos nykyiset talouden suhdanteet jatkuvat, Unctadin vuosittaisessa raportissa todetaan uutistoimisto AFP:n mukaan.

Raportin mukaan liikakansoitetun ja erittäin tiheästi asutun Gazan tilannetta ovat pahentaneet Israelin lähes kymmenvuotinen kauppasaarto ja kolme sotilaallista konfliktia viimeisten kuuden vuoden sisällä.

Raportissa kirjoitetaan, että kauppasaarto on "tuhonnut Gazan jo entuudestaan vahingoittunutta infrastruktuuria ja pirstonut sen tuotantopohjan jättämättä aikaa mielekkääseen jälleenrakentamiseen tai talouden toipumiseen".

– Ilman saarron lopettamista lahjoittajien apu... ei riitä kääntämään Gazan taaksepäin menevää kehitystä ja köyhtymistä parempaan päin.

Unctad arvioi, että Gazan sosioekonomiset olot ovat tällä hetkellä alimmalla tasollaan sitten vuoden 1967, jolloin Israel valtasi alueen Egyptiltä kuuden päivän sodassa.

Pinta-alaltaan 362 neliökilometrin suuruisella Gazan kaistalla asuu noin 1,8 miljoonaa ihmistä. Se on yksi maailman tiheimmin asutuista alueista.

Viimeisin sota nosti työttömyyden ennätyslukemiin

Viimeisimmässä Gazan ja Israelin sotilaallisessa konfliktissa kesällä 2014 kuoli noin 2 200 palestiinalaista ja 73 israelilaista. Puoli miljoonaa gazalaista joutui jättämään kotinsa. Unctadin mukaan sodassa tuhoutui tai vahingoittui pahasti 20 000 palestiinalaista kotia, 148 koulua, 15 sairaalaa ja 45 terveysasemaa.

Myös Gazan ainoa voimalaitos kärsi pahoja vahinkoja sodassa. Jo sitä ennen sähkön tarjonta Gazassa ei riittänyt kattamaan kuin 40 prosenttia kysynnästä, raportissa sanotaan.

Raportin mukaan Gazan työttömyys nousi sodan jälkeen 44 prosenttiin, mikä on tilastohistorian korkein taso. Erityisen pahasti työttömyys on iskenyt nuoriin naisiin: heistä kahdeksan kymmenestä ei ole töissä.

Lähteet: AFP